OKRESNÁ PROKURATÚRA REVÚCA 
SNP 1370/1A, 050 01 Revúca	

Číslo: 1 Pv 70/16/6608	Revúca 21.07.2016 
EEČ: 2-48-29-2016

U Z N E S E N I E

Trestná vec:	obv. XXXXX 
Trestný čin:	Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Revúca 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX
väzba: nie
ktorý je trestne stíhaný pre trestný čin:
- Prečin Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
v období od 01.12.2015 do 30.06.2016 si v Hucíne a inde neplnil vyživovaciu povinnosť voči svojmu synovi XXXXX, nar. XXXXX, pričom vyživovacia povinnosť mu vyplýva z ustanovenia § 62 ods. 1 a nasledujúcich ustanovení Zákona o rodine, a bola mu aj určená rozsudkom Okresného súdu Rimavská Sobota sp. zn. 1P 250/2006 zo dňa 19.12.2006 tak, že je povinný prispievať na výživu svojho syna sumou vo výške 49,79 € mesačne vždy do 15. dňa v mesiaci k rukám starej matky dieťaťa XXXXX, bytom XXXXX XXXXX, pričom svoju vyživovaciu povinnosť si pravidelne neplnil, napriek tomu, že v uvedenom období nebol evidovaný ako uchádzač o zamestnanie a pracoval na dohodu, týmto konaním mu vznikol celkový dlh na výživnom vo výške 348,53 €,
   
lebo zanikla trestnosť činu.  
 
Odôvodnenie:
Poverený príslušník PZ Obvodného oddelenia PZ v Jelšave uznesením sp. zn. ORP-94/JE-RA-2016 zo dňa 17.05.2016 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti predmetného uznesenia.  

V priebehu skráteného vyšetrovania bolo zistené, že dlžné výživné za stíhané obdobie bolo obvineným XXXXX uhradené v celom rozsahu. Obvinený dňa 20.04.2016 uhradil poštovou poukážkou sumu 120 €, dňa 24.05.2016 uhradil sumu 50 €, dňa 24.06.2016 uhradil poštovou poukážkou sumu 130 €, dňa 14.07.2016 uhradil sumu 50 €, teda celkovo uhradil sumu 350 €, čím uhradil celé dlžné výživné. Skutočnosť, že obvinený uhradil zmeškané výživné v celom rozsahu potvrdila aj XXXXX. Taktiež potvrdila, že v priebehu neplatenia výživného obvineným maloletý netrpel núdzou a predmetné obdobie na ňom nezanechalo trvalo nepriaznivé následky.

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
 
Vzhľadom ku skutočnosti, že obvinený XXXXX svoju vyživovaciu povinnosť za obdobie, za ktoré je trestne stíhaný splnil skôr, než sa súd odobral na záverečnú poradu a trestný čin nemal trvalo nepriaznivé následky, v zmysle osobitného ustanovenia o účinnej ľútosti podľa § 86 ods. 1 písm. a) Trestného zákona, trestnosť prečinu zanedbania povinnej výživy podľa § 207 ods. 1 Trestného zákona zanikla. 

	Keďže zanikla trestnosť činu bol som povinný v zmysle § 215 ods. 1 písm. h) Trestného poriadku zastaviť trestné stíhanie.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

Mgr. Juraj Rybár 
prokurátor